Selle mängu juures jagunevad inimesed täiesti kindlalt kahte gruppi - need, kellele mäng üldse ei meeldi ja need, kes peavad seda fantastiliselt heaks. Mingit vahepealset varianti eriti ei kipu olema.    Minule RoboRally väga meeldib. Siin on analüüsimist, vaja läheb ruumilist mõtlemist ning ka loogikat (lintide ja rataste liikumisega peab väga täpselt arvestama). It-inimestele võiks see kõik sobida ja minus on ka natuke IT verd.    Kellele ei meeldi juhuslikkus, võib selle mängu ilmselt kõrvale panna, kuna mängu käik otsustatakse puhtalt kaartide ning teiste mängijate  liikumisega. Kuna eesmärgiks on programmeerida oma robotit selliselt, et see jõuaks punktist A punkti B, siis ei piisa isegi vaid headest kaartidest. Kui selgub, et teisel mängijal on sinuga üks tee, võib juhtuda, et sind laseriga selga tulistatakse või kuhugi auku lükatakse. See võib aga sinu plaanid täiesti pea peale pöörata ja nii juhtubki, et planeeritud ühe käigu asemel tuleb teha viis käiku, et taas rajale saada.    Kõiksugu liikuvad lindid, pöörlevad rattad ja teatud ajavahemiku tagant lükkavad  seinad ajavad roboti programmeerimisel pea kaunikesti sassi, nii et vahel võib juhtuda, et oled andnud juhitatavale sellised käsud, mis viivad ta otsapidi lihtsalt vastu seina. Midagi pole teha - kõik käsud lähevad sellegipoolest käiku ning kui kõik läheb õnnelikult, siis veedad oma käigu lihtsalt seina ääres. Kui aga juhtub, et jääd käigu lõpuks laserite vahele, siis on lood muidugi üsna halvad, kuna nii võivad mõned antud käsud lukku jääda. See aga teeb edasise liikumise veelgi raskemini planeeritavaks.      Mänguga on kaasas  väga palju erinevaid mängulaudu, mida saab omavahel kokku kombineerida, tehes liikumisrajad kas lihtsamaks või väga keeruliseks. Tohutu pakk käsukaarte annab tunnistust sellest, et mängu saab mängida väga suure hulga inimestega - kuni 8. Kui isegi keerulised rajad juba liiga lihtsatena tunduvad, saab mängule vürtsi lisada erinevate lisakaartidega, mis annavad niigi võimsale robotile veel igasuguseid lisavõimeid juurde: küll saab ta tulistada nii eest kui tagant, küll saab ta tulistamise asemel kedagi kas  lükata või vastupidi - tõmmata, küll saab ta teise mängija kaarte välja vahetada jne.    Seltskonnamänguks väga hea variant, kuid samas täiesti võimalik mängida ka kahekesi. Siis võib asja huvitavamaks tegemiseks endale mitu robotit programmeerimiseks ette võtta.